SKRIFTLIG FORESPØRGSEL P-1980/00

af Daniel Varela Suanzes-Carpegna (PPE-DE) til Kommissionen

(7. juni 2000)

Om: Den europæiske skibsværftsindustri

På grundlag af Kommissionens anden rapport, hvori den endnu engang henviser til den globale krise som følge af Sydkoreas illoyale konkurrencepraksis inden for skibsbygningssektoren, pålagde Rådet den 18. maj 2000 Kommissionen fortsat at føre kontrol med udviklingen på verdensmarkedet for skibsbygning, især den anvendte praksis i Sydkorea, og i september at foreslå konkrete foranstaltninger til beskyttelse af europæiske skibsværfter, hvis Sydkorea fortsat gør sig skyldig i illoyal konkurrence inden for skibsbygningssektoren.

I sit svar på min forespørgsel P-0729/00(1) anførte kommissær Lamy, at Kommissionen ville være rede til at indlede en undersøgelse, som eventuelt kunne ende hos WTO's tvistbilæggelsesorgan mldr.

Kan Kommissionen oplyse, hvilke konkrete overvågnings- og kontrolforanstaltninger, den har vedtaget med hensyn til Sydkorea, og hvilke resultater den har opnået?

Vil Kommissionen endvidere helt konkret oplyse, hvilke overvågnings- og kontrolforanstaltninger, den har vedtaget med hensyn til Sydkoreas tilsagn om ikke at intervenere for at rede konkursramte koreanske skibsværfter og om at anvende gennemskuelige regler, samt internationale standarder på regnskabsområdet, således at alle omkostninger medregnes ved fastsættelsen af prisen på skibene?

Kan Kommissionen give mere detaljerede oplysninger om dette tilsagn og oplyse, i hvilken udstrækning Sydkorea har opfyldt sine forpligtelser?

Kan Kommissionen oplyse, hvilke foranstaltninger den agter at vedtage i september, hvis Sydkorea fortsætter sin illoyale konkurrence?

Kan Kommissionen oplyse, hvilke forhold der helt konkret vil få Kommissionen til at indgive en klage over Sydkorea til WTO's tvistbilæggelsesorgan i september? Består sådanne forhold allerede på nuværende tidspunkt?

(1) EFT C 330 E af 21.11.2000, s. 210.

Svar afgivet på Kommissionens vegne af Pascal Lamy

(29. juni 2000)

Den bilaterale dialog, der blev indledt i december 1999, blev afsluttet med indgåelse af en international aftale i form af en forhandlingsprotokol mellem Den Europæiske Union og Republikken Koreas regering vedrørende verdensmarkedet for skibsbygning. Denne tekst, som blev paraferet den 10. april 2000, blev den 19. juni 2000 godkendt af Rådet og den 22. juni 2000 undertegnet af parterne.

Rådet (industriministrene) anmodede i sine konklusioner af 18. maj 2000 bl.a. Kommissionen om straks at indlede konsultationer med Korea i henhold til denne forhandlingsprotokol. Denne anmodning vil officielt blive rettet til Korea, så snart aftalen er trådt i kraft, dvs. på dagen for dens undertegnelse. Korea har principielt accepteret at gennemføre sådanne konsultationer den 18.-19. juli 2000 i Seoul. Kommissionens delegation vil under rejsen til Seoul blive ledsaget af et eksperthold fra Kommissionen, som dækker de forskellige aspekter ved de spørgsmål, der vil blive bragt på bane.

Konsultationerne vil efter planen omfatte en efterprøvning af overholdelsen af de forpligtelser, som koreanerne har indgået på områderne gennemsigtighed, ikke-subventionering og forretningsmæssigt levedygtige prismetoder.

I henhold til teksten til aftalen vil aftalens funktionsmåde i september 2000 blive underkastet en fornyet undersøgelse i forbindelse med det andet møde i Bruxelles.

I henhold til Rådets konklusioner af 18. maj 2000 skal Kommissionen ved udgangen af september 2000 aflægge rapport til Rådet med henblik på en evaluering af resultaterne af disse konsultationer og de løsninger, der findes for på tilfredsstillende vis at imødegå de problemer, som fællesskabsindustrien står over for som følge af konkurrencen fra de koreanske værfter.

Under alle omstændigheder vil Kommissionen til stadighed overvåge markedet for skibsbygning og de koreanske værfters optræden i konkurrencemæssig henseende. Den vil i tide aflægge rapport til Rådet om resultaterne af sine undersøgelser.